ΓΡΑΠΤΗ ΕΡΩΤΗΣΗ E-0541/97 υποβολή: Ria Oomen-Ruijten (PPE) και Petrus Cornelissen (PPE) προς την Επιτροπή (21 Φεβρουαρίου 1997)

Θέμα: Διασυνοριακές σιδηροδρομικές μεταφορές

1. Μπορεί να επιβεβαιώσει η Επιτροπή ότι οι Ολλανδικοί Σιδηρόδρομοι (ΝS) κατά την πώληση εισιτηρίων για διασυνοριακούς προορισμούς δεν μπορούν συχνά να πληροφορήσουν τον καταναλωτή σχετικά με όλες τις τιμές και τις εκπτώσεις (ομαδικών) εισιτηρίων που ισχύουν σε όλες τις χώρες της εν λόγω διαδρομής;

2. Γνωρίζει η Ευρωπαϊκή Επιτροπή ότι δεν έχει προβλεφθεί διασύνδεση των δικτύων των περιοχών για τις οποίες ισχύουν οι κάρτες εκπτώσεως των διαφόρων σιδηροδρομικών εταιριών και κατά συνέπεια οι επιβάτες του τρένου αναγκάζονται να καταβάλλουν το αντίτιμο πλήρους εισιτηρίου για την διαδρομή διαβάσεως των συνόρων 7 κατόπιν είναι αναγκασμένοι να κατεβούν από το τρένο στον πρώτο σταθμό μετά από τα σύνορα για να προμηθευθούν από τα εκδοτήρια νέα κάρτα εκπτώσεως διότι αυτή δεν πωλείται ούτε εντός του τρένου ούτε στα εκδοτήρια του σταθμού αναχωρήσεως;

3. Ποιες δυνατότητες διαθέτει η Ευρωπαϊκή Επιτροπή ώστε να προωθήσει τη χρήση καρτών εκπτώσεων για τις δημόσιες μεταφορές σε διεθνείς προορισμούς και να εναρμονισθούν οι κρατικές τιμολογήσεις και τα συστήματα εκπτώσεων για τις διασυνοριακές δημόσιες μεταφορές στην Ε.Ε;

Aπάντηση του κ. Κinnock εξ ονόματος της Επιτροπής (10 Απριλίου 1997)

Η Επιτροπή δίδει τεράστια σημασία στην ανάπτυξη των σιδηροδρομικών μεταφορών και ιδίως στη βελτίωση των διεθνών σιδηροδρομικών γραμμών που διευκολύνουν τις μεταφορές μεταξύ των κρατών μελών.

Για να επιτευχθεί αυτό, οι σιδηρόδρομοι πρέπει να προσφέρουν πάντοτε υπηρεσίες μεταφοράς επιβατών ανταγωνιστικές με τις ανάλογες υπηρεσίες που προσφέρονται από τους άλλους τρόπους μεταφοράς, στο θέμα των τιμών, των ευκολιών, των ανέσεων και της ευελιξίας. για το λόγο αυτό είναι αναγκαία η δημιουργία ενός πλαισίου που και θα επιτρέψει αλλά και θα εξωθήσει τους σιδηροδρόμους σε προσφορά εκείνων των υπηρεσιών που ζητούν οι πελάτες τους. Στη Λευκή της Βίβλο με τίτλο «στρατηγική για την ανασυγκρότηση των σιδηροδρόμων της Κοινότητας» ((COM (96) 421 )) η Επιτροπή είχε προτείνει την εφαρμογή συνολικής στρατηγικής, προορισμός της οποίας ήταν η επίτευξη του εν λόγω στόχου. Η Επιτροπή είχε επίσης εξετάσει το θέμα της βελτίωσης των δημόσιων μεταφορών στη Πράσινή της Βίβλο με τίτλο «το δίκτυο των πολιτών» ((COM (95) 601 )).

Όπως είναι φυσιολογικό, η Επιτροπή ανησυχεί για τις δυσχέρειες που φαίνεται να αντιμετωπίζουν οι επιβάτες για την αγορά εισιτηρίων με την έκπτωση για σιδηροδρομικούς συρμούς διασυνοριακών μεταφορών. Η Επιτροπή έχει επίγνωση του γεγονότος ότι η πρακτική αυτή ενδέχεται να αποθαρρύνει τη χρήση των σιδηροδρομικών μεταφορών για διεθνή ταξίδια και πιστεύει ότι η Κοινότητα θα πρέπει να δημιουργήσει το πλαίσιο εκείνο που θα ενθαρρύνει τους σιδηροδρόμους να βελτιώσουν τις υπηρεσίες τους. Η Επιτροπή εργάζεται δραστήρια για το θέμα αυτό και έχει προτείνει να ανοιχτή πρόσβαση των σιδηροδρομικών υποδομών στις γραμμές μεταφοράς διεθνών επιβατών, εξέλιξη που θα ενθαρρύνει την ανάπτυξη γραμμών που προορίζονται να ικανοποιήσουν τις ανάγκες των επιβατών με διεθνή προορισμό. Το πλαίσιο αυτό θα πρέπει ωστόσο να επιτρέπει στους σιδηροδρόμους να δρουν με την απαιτούμενη ανεξαρτησία διαχείρισης, εάν πρόκειται να ανταποκριθούν με ταχύτητα και πληρότητα στις ανάγκες των πελατών τους υπό την εποπτεία των εθνικών αρχών.

Κατά συνέπεια, ο καθορισμός των ναύλων συμπεριλαμβανομένης και της προσφοράς εκπτώσεων, αποτελεί ευθύνη των σιδηροδρόμων και των αρχών εποπτείας τους. Είναι πολύ περισσότερο δικό τους καθήκον και όχι καθήκον της Επιτροπής, να μεριμνούν για την χορήγηση των αντίστοιχων πληροφοριών και την πώληση των εισιτηρίων κατά τρόπο ώστε να εξωθηθούν περισσότεροι πελάτες σε χρήση των σιδηροδρόμων για τα διεθνή τους ταξίδια.